b'\n_START_ARTICLE_\nBiserica de lemn din Br\xc4\x83te\xc8\x99ti\n_START_PARAGRAPH_\nBiserica de lemn din Br\xc4\x83te\xc8\x99ti, originar\xc4\x83 din satul bihorean Sitani, a fost v\xc3\xa2ndut\xc4\x83 locuitorilor din Br\xc4\x83te\xc8\x99ti, fiind supus\xc4\x83 ulterior mai multor interven\xc8\x9bii. Dintre acestea cea mai grav\xc4\x83 a vizat modificarea \xc3\xaenvelitorii \xc8\x99i a \xc8\x99arpantei. _NEWLINE_\xc3\x8en anul 2009, la cererea Parohiei Ortodoxe Br\xc4\x83te\xc8\x99ti, arhitectul or\xc4\x83dean Cristian Pu\xc8\x99ca\xc8\x99 execut\xc4\x83 proiectul de restaurare a l\xc4\x83ca\xc8\x99ului de cult, \xc3\xaen urma c\xc4\x83ruia se aduc schimb\xc4\x83ri la nivelui \xc8\x99arpantei \xc8\x99i \xc3\xaenvelitorii, modific\xc3\xa2ndu-se forma \xc8\x99i materialele acestora. Prin procesul de restaurare s-a revenit la imaginea ini\xc8\x9bial\xc4\x83 a l\xc4\x83ca\xc8\x99ului de cult.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8en anul 1942 s-a sfin\xc8\x9bit biserica de c\xc4\x83r\xc4\x83mid\xc4\x83 din Sitani, a\xc8\x99a \xc3\xaenc\xc3\xa2t biserica de lemn a fost treptat l\xc4\x83sat\xc4\x83 \xc3\xaen p\xc4\x83r\xc4\x83sire. Afl\xc3\xa2ndu-se \xc3\xaen mijlocul cimitirului, o vreme a fost \xc3\xaengrijit\xc4\x83, dar pe m\xc4\x83sur\xc4\x83 ce anii au trecut a fost complet dat\xc4\x83 uit\xc4\x83rii, nemai\xc3\xaendeplinind nici func\xc8\x9bia funerar\xc4\x83. _NEWLINE_Pe grinda orizontal\xc4\x83 a ancadramentului u\xc8\x99ii de la naos cu greu se mai putea descifra o inscrip\xc8\x9bie de unde rezulta: \xe2\x80\x9eAceasta s\xc4\x83 s\xc4\x83 \xc8\x99tie, Ani lui Hs. 1738, \xc3\xaen luna f\xc4\x83uraru \xc3\xaen 14 zile...Me\xc8\x99teru Nicolae...Vl\xc4\x83dicu Isaia, \xc8\x99panu Sandru, Avram protopop din Cei\xc8\x99oara...\xe2\x80\x9d \xc3\x8en anul 1756 preotul Mihai din localitate ar\xc4\x83ta c\xc4\x83 biserica a fost construit\xc4\x83 din contribu\xc8\x9bia tuturor locuitorilor din Sitani._NEWLINE_Preotul Ioan Cristea a \xc3\xaentocmit \xc3\xaen anul 1905 Cronica bisericii din Sitani, manuscris ce se p\xc4\x83streaz\xc4\x83 \xc3\xaen arhivele Episcopiei Ortodoxe Rom\xc3\xa2ne din Oradea. Din cronica respectiv\xc4\x83 pot fi citate urm\xc4\x83toarele date foarte interesante at\xc3\xa2t din punct de vedere istoric, c\xc3\xa2t \xc8\x99i etnologic: \xe2\x80\x9eBiserica s-a edificat \xc3\xaen anul 1938 \xc8\x99i se afl\xc4\x83 \xc3\xaen stare mediocr\xc4\x83. S-a \xc3\xaentemeiat prin chitorul Mihaiu Vinter. Biserica s-au sfin\xc8\x9bit \xc3\xaen 1739, 16 februarie, aceste litere se afl\xc4\x83 t\xc4\x83iete \xc3\xaen lemn deasupra u\xc8\x99ii, cu litere cirile...Popa Flore care a fost cantor bisericesc 64 de ani, fiind \xc3\xaen etate de 96 de ani povestea c\xc4\x83 poporul din Sitani mergea la biseric\xc4\x83 \xc3\xaen C\xc3\xa2mpani (de Pomezeu) dup\xc4\x83 spusele mo\xc8\x99ului s\xc4\x83u, Dumitru Popa, care la zece ani dup\xc4\x83 sfin\xc8\x9birea bisericii au urmat ca preotul Sitanilor.  \xc3\x8en vremea c\xc3\xa2nd la Sitani nu erau dec\xc3\xa2t 54 de numere de cas\xc4\x83 \xc8\x99i 700 de suflete \xe2\x80\x9ep\xc4\x83m\xc3\xa2ntul de azi au fost mai mult cu p\xc4\x83dure dec\xc3\xa2t lucr\xc4\x83toriu. Aceste le-au scris Dumitru Popa Puiu, fiind atunci cantorul bisericii \xc3\xaen comuna Sitani, 1831.\xe2\x80\x9d Din aceea\xc8\x99i cronic\xc4\x83 mai rezult\xc4\x83  c\xc4\x83 la 1859 \xc3\xaenv\xc4\x83\xc8\x9b\xc4\x83tor \xc3\xaen sat era cantorul bisericii, care \xc3\xaenv\xc4\x83\xc8\x9ba pe elevi \xc3\xaen casa proprie p\xc3\xa2n\xc4\x83 la 1870, c\xc3\xa2nd s-a edificat un local de \xc8\x99coal\xc4\x83. _NEWLINE_\xc3\x8ensemn\xc4\x83rile cronicii explic\xc4\x83 de ce biserica a r\xc4\x83mas \xc3\xaen afara satului, la liziera p\xc4\x83durii. Odinioar\xc4\x83 acolo erau \xc8\x99i casele, dar opera\xc8\x9bia administrativ\xc4\x83 de aliniere a satelor, a modificat \xc3\xaenf\xc4\x83\xc8\x9bi\xc8\x99area acestei a\xc8\x99ez\xc4\x83ri, ale c\xc4\x83rei gospod\xc4\x83rii se \xc3\xaen\xc8\x99ir\xc4\x83 azi pe o uli\xc8\x9b\xc4\x83 lung\xc4\x83, a\xc8\x99a cum cereau cunoscutele ordine \xc3\xaemp\xc4\x83r\xc4\x83te\xc8\x99ti ale veacurilor al XVIII-lea \xc8\x99i al XIX-lea._NEWLINE_Pictura veche a bisericii (distrus\xc4\x83 din cauza apei strecurat\xc4\x83 prin acoperi\xc8\x99ul cu \xc3\xaenvelitoarea r\xc4\x83mas\xc4\x83 \xc8\x99ubred\xc4\x83 mult\xc4\x83 vreme) data din anul 1863 \xc8\x99i a fost opera unui zugrav ce se pare c\xc4\x83 a pictat \xc8\x99i biserica din satul \xc3\xaenvecinat V\xc4\x83lani de Pomezeu, cu care se aseam\xc4\x83n\xc4\x83 foarte mult. _NEWLINE_Arcul-dublou \xc8\x99i grinda-tirant sunt frumos \xc3\xaempodobite cu crest\xc4\x83turi de form\xc4\x83 lobat\xc4\x83. Cu toate modific\xc4\x83rile ulterioare, portalul prezint\xc4\x83 un interes artistic destul de mare. Br\xc3\xa2ul median care \xc3\xaenconjoar\xc4\x83 biserica, \xc8\x99i care fusese acoperit de stratul de tencuial\xc4\x83 ad\xc4\x83ugat \xc3\xaen 1918, poate fi din nou admirat odat\xc4\x83 cu reconstruc\xc8\x9bia \xc8\x99i restaurarea monumentului \xc3\xaen localitatea Br\xc4\x83te\xc8\x99ti.  Odat\xc4\x83 cu mutarea ei \xc3\xaen Br\xc4\x83te\xc8\x99ti, biserica a primit \xc8\x99i un nou ve\xc8\x99m\xc3\xa2nt pictural.'